# Almindelig Tørst

### Fra Wikipedia, den frie encyklopædi

| Almindelig Tørst | ?

Smukke, blanke blade og uanselige blomster præger Tørst.
Videnskabelig klassifikation

Rige: | Plantae (Planter)
Division: | Magnoliophyta (Dækfrøede planter)
Klasse: | Magnoliopsida (Tokimbladede)
Orden: | Rosales (Rosen-ordenen)
Familie: | Rhamnaceae (Vrietorn-familien)
Slægt: | Frangula (Tørst)
Art: | Frangula alnus

Almindelig Tørst (Frangula alnus) (synonym: Tørst (Rhamnus frangula)) er en løvfældende busk med krukkeagtig vækstform og udspærrede, let opstigende grene. Barken er først grå og fint håret med lyse barkporer på langs. Senere bliver den brun med mere tydelige porer. Gamle grene kan få opsprækkende, grå bark. Knopperne er spredte, udspærrede, nøgne og uregelmæssige med lysebrun farve. Bladene er ovale med hel rand. Oversiden er skinnende blank og friskt grøn, mens undersiden er mere mat og lysegrøn. Høstfarven er klart gul. Blomsterne, der kommer frem fra begyndelsen af juni, sidder samlet i kvaste ved bladhjørnerne. De er gulligthvide og bittesmå. Frugterne er bær som skifter farve fra grønt over rødt til sort. Blomster og bær i alle grader af modenhed ses samtidig. Frøene spirer villigt.

Ikke-synlige træk

Rodnettet er kun lidt forgrenet, men der når langt ud og dybt ned. Alle dele af planten har en speciel, ram lugt, og de er giftige og fremkalder kraftige opkastninger. Bierne trækker gerne efter Tørst, som yder god nektar.

Størrelse

6 x 3 m (30 x 20 cm/år).

Hjemsted

Tørst optræder som underskov på fugtig, sur bund. Desuden danner den krat ved bredden af damme, søer og vandløb sammen med f.eks. Rød-El (Alnus glutinosa), Dun-Birk (Betula pubescens), Mose-Pors (Myrica gale) og Grå-Pil (Salix cineria).

Anvendelse

Tørst er velegnet til den indre del af skovbryn og vildtplantninger. Den tåler vind og skygge og er nøjsom. Den kan gro på alle jordtyper, men lykkes især på fugtig og sur jordbund. Den tørrede bark af Tørst bruges som brækmiddel og findes i farmakopeen som "frangulabark".

### [redigér] Kilder

- Træer og buske til skovbryn, læhegn og vildtplantninger
- Sten Porse: Plantebeskrivelser, DCJ 2003 (CD-Rom).

### [redigér] Se også

Billede af Tørst

Hentet fra "http://da.wikipedia.org../../../a/l/m/Almindelig_T%C3%B8rst_4f35.html"

Kategorier: Taksonomisk beskrevet | Buske | Nytteplanter

##### Views

- Artikel
- Diskussion
- Nuværende version

##### Søg

##### Andre sprog

- Anglo Saxon
- Deutsch
- English
- Esperanto
- Eesti
- Suomi
- Français
- Lietuvių
- Nederlands
- Polski
- Svenska
- Українська